Β4-1053, 1054, 1056, 1058, 1060, 1061 και 1066/95

Ψήφισμα για το ασφαλές αίμα στην Ευρωπαϊκή Ένωση

Το Ευρωπαϊκό Κοινοβούλιο,

- έχοντας υπόψη την οδηγία 89/381/ΕΟΚ του Συμβουλίου της 14ης Ιουνίου 1989 ((ΕΕ L 181 της 28.06.1989, σ. 44)) σχετικά με την προσέγγιση των νομοθετικών και διοικητικών διατάξεων που αφορούν ορισμένα φάρμακα και τον καθορισμό ειδικών διατάξεων για τα φάρμακα που προέρχονται από ανθρώπινο αίμα ή πλάσμα αίματος, που αποτελούν τα μόνα προϊόντα που διέπει η εν λόγω οδηγία,

- επισημαίνοντας το ψήφισμά του της 14 Σεπτεμβρίου 1993 σχετικά με το αίμα και τα παράγωγα αίματος - αυτάρκεια και ασφάλεια αίματος στην Ευρωπαϊκή Κοινότητα ((ΕΕ C 268 της 4.10.1993, σ. 29)),

- έχοντας υπόψη το ψήφισμά του της 18ης Νοεμβρίου 1993 σχετικά με την ασφάλεια των μεταγγίσεων αίματος και τη χρησιμοποίηση παραγώγων αίματος, που εγκρίθηκε μετά από συζήτηση για τη χρήση μολυσμένου αίματος ((ΕΕ C 329 της 6.12.1993, σ. 268)),

- έχοντας υπόψη τα συμπεράσματα του Συμβουλίου της 13ης Δεκεμβρίου 1993 σχετικά με την αυτάρκεια της Ευρωπαϊκής Κοινότητας σε αίμα,

- έχοντας υπόψη την ανακοίνωση της Επιτροπής σχετικά με την ασφάλεια του αίματος στην Ευρωπαϊκή Κοινότητα (CΟΜ(94)0652),

- έχοντας υπόψη τα συμπεράσματα του Συμβουλίου της 2ας Ιουνίου 1995 σχετικά με την ασφάλεια των μεταγγίσεων αίματος και την αυτάρκεια της Κοινότητας σε αίμα,

- έχοντας υπόψη την απάντηση της Επιτροπής στις ερωτήσεις που της έχουν τεθεί,

Α. εκφράζοντας την ανησυχία του για αναφορές σύμφωνα με τις οποίες σε διάφορα κράτη μέλη αναπτύσσεται μία παράνομη αγορά προϊόντων αίματος, η οποία λαμβάνει ολοένα και μεγαλύτερες διαστάσεις,

Β. εκτιμώντας ότι απαιτείται να υπάρχει μέγιστη διαφάνεια κατά την ενημέρωση επί υγειονομικών θεμάτων και ότι η Επιτροπή θα έπρεπε να παράσχει κάθε δυνατή υποστήριξη στις κυβερνήσεις των κρατών μελών για τη διεξαγωγή έρευνας και τη λήψη όλων των μέτρων που απαιτούνται για να επιτευχθεί το ανώτατο δυνατό επίπεδο υγειονομικής ασφάλειας καθ' όλη τη διαδικασία διενέργειας ελέγχων της αιμοδοσίας και της χρήσης αίματος και πλάσματος,

Γ. λαμβάνοντας υπόψη ότι οι ανάγκες σε προϊόντα αίματος της Ευρωπαϊκής Ένωσης δεν καλύπτονται επαρκώς από την ίδια,

Δ. λαμβάνοντας υπόψη ότι τελευταία έχει αυξηθεί ο φόβος για ενδεχόμενη μετάδοση ασθενειών μέσω των μεταγγίσεων αίματος ή της χρήσης παραγώγων αίματος,

Ε. έχοντας υπόψη την αρχή ότι το ανθρώπινο σώμα και τα συστατικά του είναι απαραβίαστα και δεν πρέπει να αποτελούν αντικείμενο κέρδους και εμπορίου,

ΣΤ. έχοντας υπόψη την ανάγκη να προωθηθούν και να προστατευθούν οι ενώσεις εθελοντών αιμοδοτών και να αναγνωρισθεί ο ρόλος τους σε επίπεδο αλληλεγγύης,

Ζ. επισημαίνοντας ότι το άρθρο 129 της Συνθήκης για την Ευρωπαϊκή Ένωση κατοχυρώνει την αρμοδιότητα της Κοινότητας στον τομέα της προστασίας της δημόσιας υγείας,

1. κρίνει ότι η ελεύθερη κυκλοφορία αίματος ή πλάσματος στην επικράτεια της ΕΕ αποτελεί απαραίτητη προϋπόθεση για την αυτάρκεια, εφόσον ρυθμίζονται οι όροι της δωρεάς αίματος και πλάσματος[semigr ]

2. υπογραμμίζει για μια ακόμη φορά ότι ο στόχος της αυτάρκειας της Κοινότητας σε αίμα και παράγωγα αίματος πρέπει να επιτευχθεί διαφυλάττοντας την αρχή της εθελοντικής, δωρεάν και ανώνυμης αιμοδοσίας[semigr ] για το λόγο αυτό, πρέπει να προωθηθεί η αιμοδοσία στα κράτη μέλη, με την υποστήριξη της Κοινότητας, και να εξασφαλισθεί η ποιότητα και η ασφάλεια των δωρεών καθώς και η βέλτιστη χρήση του αίματος και των παραγώγων αίματος[semigr ]

3. ζητεί να επαναβεβαιωθεί η αρχή της αυτάρκειας όσον αφορά τη διάθεση του αίματος στην επικράτεια της Ένωσης, κυρίως με βάση την προαναφερόμενη οδηγία 89/381/ΕΟΚ, προκειμένου να αποφευχθούν οι εισαγωγές από τρίτες χώρες και η εμπορική εκμετάλλευση του αίματος και να εξασφαλισθεί η σταθερότητα του εφοδιασμού και του κόστους[semigr ]

4. δηλώνει επισήμως ότι η θέσπιση ενός πλήρους, αυστηρού και εναρμονισμένου νομικού πλαισίου αποτελεί προϋπόθεση για την επίτευξη του στόχου τον οποίο αποτελεί η αυτάρκεια στην Ευρώπη[semigr ]

5. δηλώνει επισήμως ότι η ασφάλεια όσον αφορά το αίμα και τα παράγωγα αίματος και η εξασφάλιση του δέοντος εφοδιασμού σε προϊόντα αίματος που απαιτούνται προς κάλυψη των αναγκών των ασθενών στην Ευρώπη συνιστούν τους στόχους προτεραιότητας για οιαδήποτε λήψη πολιτικής αποφάσεως επί θεμάτων αίματος και αυταρκείας[semigr ]

6. ζητεί να καταρτίσουν τα κοινοτικά όργανα κοινή ρύθμιση σχετικά με την αλυσίδα μετάγγισης αίματος που περιλαμβάνει τις διαδικασίες επιλογής αιμοδοτών, τον έλεγχο του αίματος μέσω προτύπων έγκρισης για τα μέσα βασικής διάγνωσης και τους ελέγχους ποιότητας, τις διαδικασίες σχετικά με την εγγύηση της ποιότητας και την καλή παρασκευή των παραγώγων του αίματος και του πλάσματος[semigr ]

7. ζητεί από την Επιτροπή την εκπόνηση τόσο κριτηρίων αποτιμήσεως της ποιότητας όσο και ορθών πρακτικών για τη συλλογή, την επεξεργασία και την μετάγγιση του αίματος και των προϊόντων αίματος[semigr ]

8. προτείνει τη λήψη εκ μέρους της Ευρωπαϊκής Ένωσης φιλόδοξων μέτρων σε ότι αφορά την εναρμόνιση της διαχείρισης των αποθεμάτων, την χορήγηση των προϊόντων αίματος στους ασθενείς και την εφαρμογή συστήματος παρακολούθησης των ατόμων που έχουν υποστεί μεταγγίσεις αίματος[semigr ]

9. εκφράζει την ικανοποίησή του για την υποβολή ανακοίνωσης από την Επιτροπή σχετικά με την ασφάλεια του αίματος και την αυτάρκεια της Ευρωπαϊκής Κοινότητας σε αίμα[semigr ]

10. θεωρεί αναγκαίο να ρυθμιστεί η μεθοδολογία των τραπεζών αίματος και να καθορισθούν οι όροι που διέπουν κάθε είδους δωρεά αίματος[semigr ]

11. ζητεί να ρυθμιστεί η διάθεση πλάσματος μέσω των Κέντρων Πλασμαφαίρεσης προκειμένου να παρασχεθούν εγγυήσεις για την ποιότητα και την ασφάλεια μέσω της μεθόδου της αφαίρεσης ούτως ώστε να επιτευχθεί ο στόχος της αυτάρκειας στην Κοινότητα[semigr ]

12. ζητεί να καταρτισθούν, στο πλαίσιο κοινών ειδικών ενεργειών, προγράμματα δωρεάς αίματος ή πλάσματος στα κράτη μέλη μέσω της αξιολόγησης των συγκεκριμένων κριτηρίων για την επιλογή κάθε αιμοδότη ή δότη πλάσματος[semigr ]

13. ζητεί από την Επιτροπή να συντάξει, σύντομα πρόταση με σκοπό τη δημιουργία ενός συστήματος «ιχνηλάτησης» του αίματος, που θα επιτρέπει, στο πλαίσιο της εξασφάλισης του σεβασμού της ανωνυμίας να «φθάνουμε» έως τον δότη[semigr ]

14. θεωρεί ότι η μέθοδος συλλογής του πλάσματος μέσω αφαιρέσεως πρέπει να προωθηθεί στην Ευρωπαϊκή Ένωση επί τη βάσει των εγγυήσεων ποιότητας και ασφαλείας τις οποίες η συγκεκριμένη μέθοδος δύναται να παράσχει καθώς επίσης και διότι συμβάλλει στην αυτάρκεια στην Ευρώπη[semigr ]

15. ζητεί την καθιέρωση κοινοτικού συστήματος ελέγχου για τη συλλογή των επιδημιολογικών δεδομένων σε σχέση με την αλυσίδα μεταγγίσεων αίματος επί τη βάσει των υφισταμένων δικτύων[semigr ]

16. επιβεβαιώνει την άποψή του ότι τα καθήκοντα συντονισμού και εποπτείας στον τομέα των φαρμάκων, σε ολόκληρη την αλυσίδα παραγώγων αίματος, θα πρέπει να ανατεθούν στην Ευρωπαϊκή Υπηρεσία Φαρμακευτικών Προϊόντων[semigr ]

17. ζητεί να προωθηθεί πάραυτα η συνεργασία μεταξύ των νομικών και αστυνομικών υπηρεσιών των κρατών μελών προκειμένου να παύσει το παράνομο εμπόριο του πλάσματος και των παράγωγων προϊόντων[semigr ]

18. ζητεί από την Επιτροπή να εξετάσει επειγόντως ποιά μέτρα μπορούν να ληφθούν για να επιτευχθούν οι στόχοι αυτοί[semigr ]

19. επισημαίνει για μια ακόμη φορά ότι θα πρέπει οπωσδήποτε να εφαρμόζονται αυστηρά οι υφιστάμενοι νόμοι και ότι κάθε άτομο που κρίνεται υπεύθυνο για παράνομες ενέργειες και συναλλαγές θα πρέπει να προσάγεται στη δικαιοσύνη[semigr ]

20. καλεί επιμόνως τα κράτη μέλη να εξασφαλίσουν επαρκή αποζημίωση στα θύματα των μολυσμένων μεταγγίσεων και στην οικογένειά τους[semigr ]

21. επαναλαμβάνει το αίτημά του για τη διεξαγωγή ενημερωτικής εκστρατείας, η οποία θα πρέπει να ανατεθεί σε επιστημονικές ομάδες και να περιστρέφεται γύρω από την ασφάλεια των μεταγγίσεων αίματος και της χρησιμοποίησης παραγώγων του αίματος από τους δέκτες, και να προωθηθεί η κατάλληλη ενημέρωση σχετικά με τις δυνατότητες που παρέχει η αυτομετάγγιση, εις τρόπον ώστε να αποφεύγονται εκδηλώσεις πανικού και καταχρήσεις[semigr ]

22. υπενθυμίζει τη σημασία παροχής πλήρους εκπαίδευσης στους φοιτητές ιατρικής, στους ιατρούς, στο προσωπικό των ιδρυμάτων μετάγγισης και των νοσοκομείων έτσι ώστε η συνεχής ανακύκλωση του προσωπικού να εξασφαλίζει τις απαραίτητες γνώσεις για την ασφάλεια μετάγγισης αίματος[semigr ]

23. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στις αρμόδιες αρχές των κρατών μελών.